Kevään ylioppilaiden h-hetki lähestyy. Yksi kohokohdista on oman ylioppilaslakin hankinta. Tämän kevään hitti on vegaaninen valkolakki.

Nuorten keskuudessa kasvisruoka ja vegaaninen elämäntapa yleistyvät nopeasti, mutta päähinevalmistajat eivät ole ehtineet vastata muutokseen vielä riittävän nopeasti.

Stockmannin Helsingin tavaratalon vaateosastolta kerrotaan, että kyselyitä on erityisesti tänä keväänä tullut vegaanisista yo-lakeista. Niitä ei täksi kevääksi ole saatavissa, sillä tavaratalo myy vain Fredriksonin lakkeja. Niiden malleissa on käytetty nahkaa ja muuta eläinperäistä materiaalia.

Vaateosastolta kerrotaan, että vegaanilakit ovat ehdottomasti tämän kevään juttu. Myös kenkäpuolella ja muualla asusteissa vegaanivaihtoehtoja on alkanut tulla lisää erityisesti viime vuoden lopulla.

Tanskalaisvalmistaja C.L Seifertin Suomen-myynnistä vahvistetaan, että kyselyjä tulee koko ajan enemmän, ja kevään edetessä niitä on ollut useita viikossa.

Valmistajalla on yksi vegaaneille sopiva malli. Sitä ei myydä varsinaisesti vegaanituotteena, mutta se sopii eläinperäisiä tuotteita välttäville, koska lippa ja hikiremmi valmistetaan keinonahasta aidon nahan sijaan.

Tunnetuin valkolakkien valmistaja Fredrikson ei tarjoa vegaanivaihtoehtoa vielä tänä keväänä, mutta malli on jo työn alla.

– Olen selvittänyt asiaa saksalaisen lippa- ja hikinauhatoimittajan kanssa, ja meillä on tavoitteena saada vegaaninen lakki vuoden 2018 yo-juhliin, Fredriksonin tuotekehitysjohtaja Katja Helén kertoo.

Tällä hetkellä suomalaisvalmistajan lakeissa on eläinperäisiä tuotteita sekä hikinauhassa että lipassa, jota on joko lehmännahkaisena tai nahkamassasta valmistettuna versiona.

– Muutos on ihan selkeä, sillä kysyntä on selvästi tänä keväänä noussut. Minulle on tullut jo kymmeniä kyselyitä asiasta. Ei ennen ole tällaista kysyntää ollut, vaikka olen tehnyt työtä 15 vuotta.

Helén ei myönnä, että tämän kevään buumista sivuun jääminen harmittaisi.

Nahka on valikoitunut sen takia, että se on materiaalina kestävä, kun taas muovilippojen riskinä on, että ne lohkeilevat käytössä, hän huomauttaa. Fredrikson alkaa seuraavaksi testaamaan korkkipohjaisia materiaaleja vegaanilakkiin.

– En halua ottaa riskejä tuotekehityksessä ja ottaa myyntiin uusia tuotteita liian nopeasti. Se on päähine, joka on omistajalle tärkeä ja jota on tarkoitus käyttää vielä yli 30 vuoden päästä.